Document ID: 32009D0252

ΑΠΌΦΑΣΗ ΤΗΣ ΕΠΙΤΡΟΠΉΣ
της 11ης Μαρτίου 2009
σχετικά με παρεκκλίσεις από ορισμένες διατάξεις του κανονισμού (ΕΚ) αριθ. 177/2008 του Ευρωπαϊκού Κοινοβουλίου και του Συμβουλίου για τη θέσπιση κοινού πλαισίου επιχειρηματικών μητρώων για στατιστικούς σκοπούς
[κοινοποιηθείσα υπό τον αριθμό Ε(2009) 1568]
(Τα κείμενα στη δανική, στην ολλανδική, στην αγγλική, στην εσθονική, στη γαλλική, στη γερμανική, στην ελληνική, στη λεττονική, στη λιθουανική, στη μαλτεζική, στην πολωνική και στη σλοβακική γλώσσα είναι τα μόνα αυθεντικά)
(Κείμενο που παρουσιάζει ενδιαφέρον για τον ΕΟΧ)
(2009/252/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ:
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 177/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινού πλαισίου όσον αφορά τα μητρώα επιχειρήσεων για στατιστικούς σκοπούς και την κατάργηση του κανονισμού (ΕΟΚ) αριθ. 2186/93 του Συμβουλίου (1), και ιδίως το άρθρο 14,
τα αιτήματα που υπέβαλαν το Βασίλειο του Βελγίου, το Βασίλειο της Δανίας, η Ομοσπονδιακή Δημοκρατία της Γερμανίας, η Δημοκρατία της Εσθονίας, η Ιρλανδία, η Ελληνική Δημοκρατία, η Γαλλική Δημοκρατία, η Δημοκρατία της Λεττονίας, η Δημοκρατία της Λιθουανίας, το Μεγάλο Δουκάτο του Λουξεμβούργου, η Δημοκρατία της Μάλτας, το Βασίλειο των Κάτω Χωρών, η Δημοκρατία της Αυστρίας, η Δημοκρατία της Αυστρίας, η Δημοκρατία της Πολωνίας, και η Σλοβακική Δημοκρατία,
Εκτιμώντας τα ακόλουθα:
(1)
Ο κανονισμός (ΕΚ) αριθ. 177/2008 θέσπισε ένα νέο κοινό πλαίσιο όσον αφορά τα μητρώα επιχειρήσεων αποκλειστικά για στατιστικούς σκοπούς ώστε να διατηρήσει την ανάπτυξη των μητρώων επιχειρήσεων σε ένα εναρμονισμένο πλαίσιο.
(2)
Το άρθρο 14 του κανονισμού (ΕΚ) αριθ. 177/2008 προβλέπει ότι, όταν απαιτείται ευρεία προσαρμογή των μητρώων επιχειρήσεων, η Επιτροπή μπορεί να χορηγεί παρέκκλιση, κατόπιν αιτήματος κράτους μέλους, για μεταβατική περίοδο η οποία δεν υπερβαίνει τις 25 Μαρτίου 2010. Όσον αφορά τη γεωργία, τη δασοκομία και την αλιεία, τη δημόσια διοίκηση και την άμυνα, καθώς και την υποχρεωτική κοινωνική ασφάλιση, και όσον αφορά τα πρόσθετα χαρακτηριστικά σχετικά με τις ομάδες επιχειρήσεων, η Επιτροπή μπορεί να χορηγεί παρέκκλιση, κατόπιν αιτήματος ενός κράτους μέλους, για μεταβατική περίοδο που δεν υπερβαίνει τις 25 Μαρτίου 2013.
(3)
Ορισμένα κράτη μέλη ζήτησαν τη χορήγηση αυτών των παρεκκλίσεων.
(4)
Καθόσον τα αιτήματα των κρατών μελών βασίζονται στη θεμιτή ανάγκη περαιτέρω προσαρμογής των εθνικών στατιστικών συστημάτων τους, η χορήγηση των εν λόγω παρεκκλίσεων φαίνεται αιτιολογημένη,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπονται παρεκκλίσεις στα κράτη μέλη που απαριθμούνται στο παράρτημα, υπό τις προϋποθέσεις και εντός των ορίων που ορίζονται σε αυτό, ώστε να μπορέσουν να συμμορφώσουν τα εθνικά τους στατιστικά συστήματα με τον κανονισμό (ΕΚ) αριθ. 177/2008.
Άρθρο 2
Η παρούσα απόφαση απευθύνεται στο Βασίλειο του Βελγίου, στο Βασίλειο της Δανίας, στην Ομοσπονδιακή Δημοκρατία της Γερμανίας, στη Δημοκρατία της Εσθονίας, στην Ιρλανδία, στην Ελληνική Δημοκρατία, στη Γαλλική Δημοκρατία, στη Δημοκρατία της Λεττονίας, στη Δημοκρατία της Λιθουανίας, στο Μεγάλο Δουκάτο του Λουξεμβούργου, τη Δημοκρατία της Μάλτας, το Βασίλειο των Κάτω Χωρών, τη Δημοκρατία της Αυστρίας, τη Δημοκρατία της Πολωνίας, και τη Σλοβακική Δημοκρατία.
Βρυξέλλες, 11 Μαρτίου 2009.

Labels: 12
4
19